Radičová v rozhovore pre viedenský denník kritizovala, že súčasnej eurozóne chýbali piliere stability a spoločná fiškálna politika.
"Potrebujeme novú zmluvu Úniou s prísnymi pravidlami a možnosťami sankcií." Každá krajina bude mať potom šancu "nezávisle sa rozhodnúť, či chce patriť do euroúnie alebo nie. Možno povedať: Take it or leave it," povedala predsedníčka vlády.
Iveta Radičová kritizovala, že súčasnej eurozóne chýbali piliere stability a spoločná fiškálna politika. Mala by jestvovať možnosť povedať, či krajina chce alebo nechce patriť do eurozóny.
"Euro si možno ponechať, ale nebyť členom eurozóny. Čierna Hora má euro, ale nie je ani členom Európskej únie," pripomenula predsedníčka vlády poukazujúc na možné ďalšie východisko zo súčasnej dlhovej krízy, najhlbšej krízy od druhej svetovej vojny.
Potrvá roky, kým sa podarí znovuzískať stratenú dôveru v politiku a ekonomiku, vyhlásila Radičová.
Na margo pádu vládneho kabinetu v súvislosti s hlasovaním o eurovale Iveta Radičová povedala, že zaplatila veľmi vysokú cenu.
Potvrdila, že chce politiku opustiť, pretože sa jej nepodarilo naplniť prísľub voličom o presadení vládneho programu a riadení štvorkoalície po celé volebné obdobie.
"Mám dosť politiky," odznelo v reakcii na jednu z otázok.
Zdroj: APA